**ДО**

**Председателя на**

**Общински съвет – Лясковец**

**СПРАВКА**

**По чл.26 ал.5 от Закона за нормативните актове**

**За постъпили предложение и становища по Проект за изменение и допълнение на Наредба за определянето и администрирането на местните такси и цените на услугите в Община Лясковец, съгласно чл.9 от ЗМДТ публикувани на интернет страницата на Община Лясковец на 24.02.2020 г.**

**СТАНОВИЩЕ**

**ОТ**

**Д-Р ИВЕЛИНА ХАРАЛАМБИЕВА ГЕЦОВА- КМЕТ НА ОБЩИНА ЛЯСКОВЕЦ**

**ОТНОСНО: Проект за изменение и допълнение на Наредбата за определянето и администрирането на местните такси и цените на услугите в Община Лясковец, съгласно чл. 9 от ЗМДТ.**

**1 В мотивите към предложението за изменение и допълнение на Наредбата е посочено, че целта на предвижданото отпадане на таксата за ползване на**

**детски ясли е *да бъде увеличен обхвата и средната месечна посешаемост в детската ясла...* без обаче да е направен социално - икономически анализ от вносителя за следните обстоятелства:**

* **колко от децата на яслена възраст (от тримесечна до тригодишна възраст) са обхванати в детските заведения на територията на общината и какъв е броят на децата, които биха постъпили в детска ясла при липса на такси;**
* **колко от необхванатите деца в яслена възраст не посещават детска ясла поради финансова невъзможност, както и**
* **колко от децата в яслена възраст посещават детска градина, а не детска ясла, по избор на родителя, въпреки по-скъпата такса.**

**Също така липсват данни за направена анкета от Директора на детската яслата колко от децата от випуск 2018 г. биха се записали в детската ясла с или без такси.**

**При внасяне на предложението за изменение на наредбата не е отчетен и факта колко деца в яслена възраст ползват услугата детска кухня, но децата им не посещават детска ясла, както и какви са причините за това.**

**НЕ СЕ ПРИЕМА**

**МОТИВИ:**

**От родените през 2017 година малко над 50 деца, в детска ясла ,,Мир” за 2019 г. са постъпили 25 деца. По наши данни 33 деца на яслена възраст /от 1 до 3 .г/ са приети в детските градини.**

**На родителите на тези деца им е обяснено, че в детските градини на територията на общината имат разкрити яслени групи. А не, че градината има право да приема деца на 2 годишна възраст.**

**Трябва да изтъкнем и факта, че в детските градини за децата на възраст от 2-3 години ще се грижи 1 учителка на смяна и 1 помощник възпитател 1 и 2 смяна, която е дежурната леличка, занимаваща се с хигиената на двете групи -едновременно. Също така трябва да се отчете и факта, че децата на яслена възраст записани да посещават детска градина, влизат в групи с деца на възраст от 3-4 години.**

**Докато персонала, които се грижи за децата в групите на детската ясла е 2 медицински сестри и 2 детегледачки само в една група. Групите са с по-малка численост и по-добри грижи поради повечето персонал. Също така в яслата може да осигури по-добра профилактика на децата поради малката численост в групите, хранене според нуждите до 3 годишна възраст, обезопасени, сертифицирани детски площадки за игра на деца до 3 годишна възраст, а всичко това е причина и за по-ниската заболеваемост на децата в яслата.**

**При направена анкета сред родителите на децата родени през 2018 г, се очаква да постъпят около 80% от родените, другите 20%, не живеят на територията на общината.**

**Само през месец февруари на 2020г. в яслата са постъпили и са заявили желанието си за постъпят след изтичането на майчинството на родителите 20 деца!**

**Услугата Детска кухня се ползва средно от 25 деца на възраст от 6 месеца до 3 години и по-голяма възраст. Повечето деца , след навършване на 2 години постъпват в детската ясла.**

**До момента не са постъпвали деца, които имат безработни родители или роднини.**

1. **.В мотивите към проекта за изменение на Наредбата е посочено, че:**

 ***С премахване на тази такса ше се обхванат всички деца от територията на общината...* както и че *ще се осигури равен достъп до качествено образование,,***

**Противно на така изложените мотиви, децата от населените места на територията на общината (с. Драгижево, с. Мерданя, с. Козаревец, с. Добри дял и с. Джулюница) няма да могат да се възползват от тази привилегия, т.к. в населените места от територията на общината има само детски градини, които децата посещават при навършване на 2- годишна възраст.**

**От друга страна, разпоредбата на чл. 57, ал. 2 от Закона за предучилищното и училищното образование дава възможност на родителите по тяхна преценка и при наличие на свободни места, да запишат децата си в детска градина при навършени 2 години към началото на учебната година на постъпването. Това води до логичния извод, че от една страна родителите, с адресна регистрация в гр. Лясковец, които по една или друга причина са решили да запишат децата си в детска градина, при навършване на 2- годишната им възраст, а не в детската ясла, не могат да ползват тази привилегия, а от друга страна се толерира само едно детско заведение, отглеждащо деца на територията на Община Лясковец. Това е дискриминиращо, както по отношение на родителите на деца, които не посещават детска ясла, а детската градина, така и по отношение на останалите детски заведения на територията на Община Лясковец.**

**НЕ СЕ ПРИЕМА.**

**МОТИВИ:**

**По никакъв начин децата от населените места на територията на община Лясковец не са ограничени свободно по желание на техните родители да посещават детската ясла в гр. Лясковец и да се възползват от промяната на наредбата. На територията на общината имаме ясла и яслена група в село Джулюница към детска ясла „Мир” град Лясковец. Тя не е закрита. При желание от страна на родителите , тя също може да бъде отворена и да приема деца и от близките на с. Джулюница села.**

1. **По отношение на посоченото в мотивите за изменение на Наредбата, че отпадането на таксата, която родителите заплащат за ползване на детска ясла ще донесе**

 ***финансови облекчения на родителите и ще се осигури по-пълна зашита на***

***обществения интерес“'.***

**Противно на изложените мотиви, че отпадането на такса за ползване на детски ясли ще осигури по-пълна защита на обществения интерес, считам, че чрез отпадане на процесията такса се толерира една малка част от гражданите на Община Лясковец, поради следните мотиви:**

**а) . На първо място, отпадането на такса за ползване на детска ясла, засяга само определен кръг лица, а именно семейства с деца от тримесечна до тригодишна възраст, които биха се възползвали от финансовото облекчение при ползване детската ясла в гр. Лясковец, а средствата за издръжка на техните деца ще се осигуряват от данъкоплатците на цялата община, включително и от тези, които са лишени от възможността да ползват тази привилегия, а именно:**

* **родители, с адресна регистрация в населените места от територията на общината, чиито деца посещават детска градина, при навършване на 2-годишна възраст към началото на учебната година на постъпването, т.к. в населените места от територията на общината има само детски градини, както и**
* **родители на деца от гр. Лясковец, които по тяхна преценка са се възползвали от правото си по чл. 57, ал. 2 от ЗПУО и са записали децата си в детската градина при навършване на 2-годишната им възраст, а не в детската ясла в гр. Лясковец.**

**б) От друга страна, при направеното предложение за отпадане на процесната такса, не е взет предвид факта, че средната за общината данъчна тежест по отношение на заплащането на данък върху недвижимите имоти и такса „Битови отпадъци“ в годишен размер за едно домакинство е средно 120,00 лв. По- големия процент от данъчното задължените лица на територията на общината заплащат годишно между 50-70 лв. за данък върху недвижимите имоти и такса „Битови отпадъци“**

**Съгласно чл.62 от Закона за местните данъци и такси (ЗМДТ) таксата за битови отпадъци се заплаща за извършваните от общината услуги по:**

* **събиране и транспортиране на битови отпадъци до съоръжения и инсталации за тяхното третиране.**
* **третиране на битовите отпадъци в съоръжения и инсталации;**
* **поддържане на чистотата на териториите за обществено ползване в населените места и селищните образувания в общината.**

**С приходите от данъка върху недвижимите имоти се покриват разходите за местни дейности, каквато е и издръжката на децата в детската ясла.**

**Чрез прости аритметични сметки е видно, че ползвайки детска ясла без заплащане на такса едно домакинство с годишни данъчни задължения към общината в размер на 50 - 100 лв. ще получава лично финансово облекчение в размер на 350 лв. годишно (ако детето посещава 10 месеца от годината детска ясла), които средства ще са осигурени от данъците и таксите на останалата част от гражданите на общината.**

**Нещо повече - предвидено е цялостно отпадане на таксата за ползване на детски ясли, без да е взето предвид, че от тази безплатна услуга ще се възползват както лица с ниски доходи, така и лица с финансова осигуреност, а по-справедливо би било да се предложи размер на средномесечен доход на семейство, като критерий за ползване на детска ясла без заплащане на такса.**

**От друга страна, при условия, че не е предвиден размер на средномесечен доход на семейство, като критерий за ползване на детска ясла без заплащане на такса, това може да доведе до несправедливост спрямо останалите граждани на Община Лясковец, които може да имат по-ниски доходи, а чрез заплатените от тях данъци и такси ще се осигуряват средства за ползване на услугата детска ясла без заплащане на такса от семейства с високи доходи.**

**в) На следващо място, не е взет предвид и факта, че предложените промени в наредбата ще обхванат не само децата, чиито родители са с адресна регистрация на територията на Община Лясковец, а всички деца, независимо с каква адресна регистрация са родителите им.**

**При условие, че не е поставено ограничение да не се заплаща такса за ползване на детска ясла единствено за деца, чиито родители са с адресна регистрация на територията на Община Лясковец, това би довело до интерес на родители с деца от съседните на Община Лясковец общини, да ползват детската ясла в гр. Лясковец безплатно, т.к. в съседните на Община Лясковец общини не предлагат безплатна услуга за ползване на детски ясли (Община В.Търново, Община Г. Оряховица, Община Елена и Община Стражица). Това води до логичния извод, че от заплатените данъци и такси от граждани на Община Лясковец ще бъдат издържани и деца от териториите на други общини, чиито родителите не са данъкоплатци в Община Лясковец, а бюджетът на общината ще покрива разходите за тяхната издръжка.**

**г) Предвиденото отпадане на таксата за ползване на детски ясли не би довело до постигане на целта на предложението за промяна, а именно: „ *...подпомагане на младите хора и тяхното задържане на територията на общината...* поради следните аргументи:**

**Община Лясковец е развита в икономическо отношение община, предлагаща трудова заетост и осигуряваща работни места за населението, като безработицата е много под средната за страната. Както бе посочено по-горе, съседните на Община Лясковец общини не предлагат безплатна услуга за ползване на детски ясли (Община В.Търново, Община Г. Оряховица, Община Елена и Община Стражица). Това води до логичния извод, че за семействата с деца на яслена възраст не съществува алтернатива за ползване на детска ясла без заплащане на такса в община близо до Община Лясковец, поради което не съществува и риск те да изберат детски ясли от съседните общини поради безплатната услуга.**

**Така предвижданата промяна не би стимулирала младите семейства на територията на общината да останат да живеят и работят на територията на общината, което би могло да реши проблеми на демографската криза, а напротив — ще стимулира граждани на други общини да записват децата си в детските ясли на територията на Община Лясковец, поради факта, че същите са безплатни, а в съседните на Община Лясковец общини - не са, а и не е въведено изискване родителите на децата да са с адресна регистрация на територията на Община Лясковец.**

**д) На следващо място, в чл. 8, ал. 1 от ЗМДТ ясно са разписани принципите при определяне на таксите за услугите, които населението получава, като ал. 3 предвижда, че размерът на таксата може и да не възстановява пълните разходи на общината по предоставянето на определена услуга, когато общинският съвет реши, че това се налага за защита на обществения интерес.**

**При изготвяне на предложението за изменение на Наредбата, отнасящо се до отпадане па таксата за ползване на детска ясла, не е взето предвид, че предвидената в чл. 25, ал. 1, т. 2 от Наредбата такса за ползване на детска ясла в размер на 35,00 лв. не възстановява пълните разходи на общината по предоставянето на услугата, а е приложен вече принципът, заложен в чл. 8, ал. 3 от ЗМДТ с цел защита на обществения интерес и постигане на социален ефект за ползвателите както на детски ясли, така и на детски градини на територията на общината.**

**Месечният разход за издръжката на едно дете, посещаващо детска ясла е в размер на 95,00 лв., а определената в чл. 25, ал. 1, т. 2 от Наредбата такса в размер на 35,00 лв., покрива единствено част от разхода за храна на детето. Разликата между месечния разход за издръжка на дете, ползващо детска ясла (95,00 лв.) и определената в чл. 25, ал. 1, т. 2 от Наредбата такса в размер на 35,00 лв., общината дотира със средства от местните приходи в общинския бюджет.**

**Нещо повече - видно от чл. 25, ал. 2 от Наредбата таксата се заплаща пропорционално на дните, в които детето е посещавало детска ясла, т.е. таксата не е константна величина, а за дните, през които детето не посещава детската ясла, родителите не заплащат такса.**

**е) Не е отчетен факта, че в наредбата са предвидени различни хипотези, при които родителите на деца, които ползват както детска ясла, така и тези, ползващи детска градина, заплащат такса в намален размер или се освобождават от заплащане на такса:**

* **по силата на чл. 25, ал. 4 от Наредбата; „ *Таксата се заплаща в намален размер в следните случаи:***
1. ***когато две деца от едно семейство са приети в едно и също или в различни детски заведения на територията на общината, таксата за второто дете се заплаща с 50 % намаление;***
2. ***таксата за деца с един родител се заплаща с 50 % намаление;***
3. ***таксата за деца, на които и двамата родители са редовни студенти, се заплагца с 50 % намаление;***
4. ***таксата за деца на многодетни семейства (с три или повече деца; посещаващи едно или различни детски и/или учебни заведения на територията на общината), се заплаща с 50 % намаление.***
* **по силата на чл. 25, ал. 5 от Наредбата: *„При семейства с деца - близнаци и тризнаци, второто дете заплаща месечна такса в размер на 50 %, третото дете в размер на 25 % и всяко следващо се освобождава от таксата, определена по ал. 1.***
* **по силата на чл. 25, ал. 7 от Наредбата: *„Освобождават се от заплащане на***

***такса:***

1. ***деца - пълни сираци;***
2. ***децата, на които двамата родители са с намалена работоспособност 70 % и над 70 %с решение на ТЕЛК/НЕЛК;***
3. ***деца, чийто родител е загинал при производствена авария, природно бедствие'-■ или в изпълнение на служебен дълг;***
4. ***деца с трайни увреждания, посещаващи детска градина/ясла, за които има решение на ТЕЛК/НЕЛК;***
5. ***деца на многодетни семейства, подлежащи на задължително предучилищно възпитание;***
6. ***девето и следващо дете в едно семейство. “***

**Видно от гореизложеното и към настоящия момент в наредбата са предвидени облекчения за заплащане на такса в намален размер или за освобождаване от такса, но не единствено за едно детско заведение на територията на общината, а за всички (както детска ясла, така и детски градини).**

**НЕ СЕ ПРИЕМА**

**МОТИВИ:**

**Отмяната на таксите в детските ясли ще осигури равен достъп до качествено образование, независимо от финансовите възможности на родителите и ще повиши посещаемостта. Отмяната на таксата за ползване на детските ясли и поемането им за сметка на общинския бюджет на Община Лясковец ще създаде предпоставки за задържане на младите хора в общината, за подпомагане на семействата с малки деца, за увеличаване на раждаемостта и преодоляване на демографската криза. С отмяната на таксите в детските ясли ще се увеличи обхвата и средната месечна посещаемост в детските ясли, което ще доведе до по-добра социализация на децата в ранна детска възраст. Ще носи финансови облекчения на родителите и ще се осигури по-пълна защита на обществения интерес.**

**Дори и да предположим, че в яслата ще се запишат деца не само с адресна регистрация в Община Лясковец – всяко дете носи на детското заведение допълнителни финансови средства по делегираните от държавата дейности. Това ще доведе до увеличаване на групите в детската ясла и разкриване на нови работни места.**

**С премахване на таксите ще се обхванат всички деца, на територията на общината от най-ранна детска възраст и по този начин ще се повиши нивото на образователната услуга. Смятам, че няма да бъдат ощетени родителите на деца, които ползват облекчения, според Наредбата, напротив- освобождаването от такса е извършване на действие в тази посока, постигане на още по-голям социален ефект.**

**5. Не е взето предвид, че така направеното предложение за отпадане на таксата за ползване иа детски ясли би довело до следните рискове в общинския бюджет:**

**а) На първо място, както бе посочено и по-горе, в предложението за промяна на наредбата не е поставено ограничение да не се заплаща такса за ползване на детска ясла единствено за деца, чиито родители са с адресна регистрация на територията на Община Лясковец, което би довело до интерес родители на деца, от съседните на Община Лясковец общини, да ползват безплатно детската ясла в гр. Лясковец. Това означава, че бюджетът на общината ще покрива разходите за издръжка и на деца, чиито родители не са граждани на Община Лясковец и от тях не постъпват приходи в общинския бюджет.**

**б) . При отмяна на таксата за ползване на детска ясла, общинският бюджет ще трябва да поеме пълната сума по издръжка на услугата предлагана в детската ясла, което ще наложи планирани средства по едни дейности да бъдат прехвърлени към бюджета на детската ясла и тези дейности да останат финансово неосигурени. Това е несправедливо спрямо останали данъкоплатци-граждани на общината.**

**в) . Не е взет предвид и факта, че в детските градини в селата от територията на общината има само по една група, която е разновъзрастова (смесена) група - с деца от 2-6 годишна възраст. Записването на част от децата в детската ясла в гр. Лясковец ще доведе до намален брой деца в детските градини в селата, което ще се отрази върху прихода от делегираните от държавата дейности и недостиг на финансови средства за Фонд „Работна заплата“ на персонала. Този недостиг ще трябва да се дофинансира от общинския бюджет, а ако не може да бъде дофинансиран, поради недостатъчни местни приходи в общинския бюджет, това ще доведе до евентуални съкращения на персонала в детските градини в селата, както и до риск от закриването им.**

**г) . От друга страна намалелият брой деца в детските градини в селата ще създаде проблеми със записването на задължителния брой деца за сформиране на група в детската градина и средномесечната посещаемост, заложени в нормативни документи, което би било довело до риск от закриване на детски градини в някои от селата.**

**НЕ СЕ ПРИЕМА**

**МОТИВИ:**

**По отношение на твърдението, че бюджетът на общината ще покрива разходите за издръжка и на деца, чиито родители не са граждани на Община Лясковец и от тях не постъпват приходи в общинския бюджет, трябва да се отбележи, че и към този момент има деца записани в детските заведения на територията на Община Лясковец, чиито родители не са граждани на Община Лясковец. И тъй като таксата не покрива пълния размер на предоставяната услуга, Община Лясковец дофинансира издръжката на тези деца. Тези случаи са единични и винаги защото родителите са работели в град Лясковец. Никога е нямало деца от други населени места без причина, няма и да има такива, защото това ще коства на родителите ежедневни разходи за гориво, които вероятно ще надвишават таксата в яслата. Следователно очаква се броят на децата от други населени места да се запази същия.**

**По отношение ,че планирани средства по едни дейности да бъдат прехвърлени към бюджета на детската ясла и тези дейности да останат финансово неосигурени.**

**Средствата за компенсиране на таксите предвидени в бюджета на Община Лясковец за 2020 г. ще бъдат осигурени от фонд резерв и няма да ощети други дейности финансирани от местния бюджет.**

 **По отношение , че не е взет предвид и факта, че в детските градини в селата от територията на общината има само по една група, която е разновъзрастова (смесена) група - с деца от 2-6 годишна възраст. Записването на част от децата в детската ясла в гр. Лясковец ще доведе до намален брой деца в детските градини в селата, което ще се отрази върху прихода от делегираните от държавата дейности и недостиг на финансови средства за Фонд „Работна заплата“ на персонала. Този недостиг ще трябва да се дофинансира от общинския бюджет, а ако не може да бъде дофинансиран, поради недостатъчни местни приходи в общинския бюджет, това ще доведе до евентуални съкращения на персонала в детските градини в селата, както и до риск от закриването им, считам че децата на възраст между две и три години, които посещават детските градини в селата на Община Лясковец са много малко на брой и това по никакъв начин няма да доведе до евентуално закриване на детските градини по селата.**

**Последните няколко набора деца, родени в град Лясковец са около 50 деца., като част от тях при навършване на 2 –годишна възраст вече не са в града. През последните години детската ясла беше принудена да прави съкращения на персонал поради недостиг на деца, да намалява броя на групите, включително и групата в с. Джулюница. В момента в яслата работят само 2 групи. До тук се стигна в следствие на записването на 2-годишните деца на градина и намалената раждаемост през последните години. През всичките тези години и при намалена раждаемост броя на групите и в 3-те детски градини остава по 4 групи. Приемането на мярката за безплатни детски ясли е предпазна и цели да не се стигне до закриването на единствена детска ясла в града.**

СТАНОВИЩЕ

Относно: Предложение за изменение и допълнение на Наредба за определянето и администрирането на местните такси и цените на услугите в Община Лясковец, съгласно чл. 9 от ЗМДТ публикувано за обществени консултации по ал. 3 от ЗНА на сайта на Община Лясковец

От Иванка Лазарова - Директор на ДГ „Сладкопойна чучулига „ -с.Джулюница

Петранка Станева - Директор на ДГ „Детелина” - с. Козаревец

Гинка Димитрова - Директор на ДГ „ Вълшебство” - с. Драгижево

**Уважаеми г-н Председател,**

С това становище изразяваме нашите притеснения, възражения и несъгласие с така предложените промени по следните причини:

1. Смятаме че, това предложение ще създаде проблеми по отношение на бъдещето на останалите детски заведения и най- вече на Детските градини в селата.

Защо смятаме така ?!

Детските градини в селата са едногрупни, в тях се записват деца на възраст от 2 до 6 години. Евентуалното записване на деца от яслена възраст в ДЯ Мир - гр. Лясковец би довело до намаляване броя на децата в групите на селските ДГ,това от своя страна ще доведе до намаление на средствата, които получаваме от делегираните от държавата дейности по стандарт на дете, което от своя страна ще доведе до недостиг от средства за заплати на персонала, работещ в звената.Този недостиг ще трябва да се дофинансира от общинския бюджет. Ако този недостиг не бъде дофинансиран поради намалели или недостатъчни местни приходи в общинския бюджет, ще се наложат евентуални съкращения на персонала, който и в този момент е на ръба на нормативните изисквания.

1. Намалелия брой деца в ДГ в селата ще създаде проблеми със записването на задължителния брой деца за сформиране на група и поддържането на средномесечната посещаемост, заложени в нормативни документи , което би било довело до риск маломерни групи да не бъдат разрешени от РУО В.Търново.

Всичко това би довело до в тежест в издръжката на детските заведения и до риск от поетапно закриване на Детските градини в селата.

1. Намираме това предложение за твърде дискриминиращо и несправедливо, защото то подпомага само едно от детските заведения, отглеждащи деца на територията на община Лясковец, подсигурява увеличение на броя деца в него, на фона на намаляване броя на децата в заведенията , които ние ръководим, гарантира увеличение на средствата по стандарт в него и високи заплати на работещите в него, при риск от необходимост ние да сме принудени да съкращаваме персонал или да не можем да изпълним договорените в КТД в направление Образование размери на заплатите. В същото време сме и притеснени при по големи разходи в общинския бюджет за издръжката ка нашите звена , които също сс финансират от общинския бюджет, още повече , че виждаме, че така направеното предложение не ограничава безплатното посещение на ДЯ да е само за деца, на родители с адресна регистрация на територията на Община Лясковец.

Надяваме се при обсъждане на предложените промени в заседание на общински съвет да имате предвид нашето становище и опасения и Общински съвет да вземе разумно , правилно и справедливо решение.

24.01.2020 г.

Иванка Лазарова - Директор на ДГ „Сладконойна чучулига „ - с. Джулюница

Петранка Станева - Директор на ДГ „Детелина” - с. Козаревец

Гинка Димитрова - Директор на ДГ „ Вълшебство” - с. Драгижево

**НЕ СЕ ПРИЕМА**

**МОТИВИ:**

 **Отмяната на таксите в детските ясли няма по никакъв начин да доведе до евентуално закриване на детските градини по селата, тъй като децата на възраст между две и три години, които посещават детските градини в селата на Община Лясковец са много малко на брой . В същото време в село Джулюница може да заработи отново яслената група и деца от териториата на общината ще могат да избират къде да посещават детската ясла.**

**ВЪЗРАЖЕНИЕ**

Относно:

Предложение за изменение и допълнение на Наредба за определянето и администрирането на местните такси и цените на услугите в Община Лясковец, съгласно чл. 9 от ЗМДТ

От родители на деца посещаващи Детска градина в селата на Община Лясковец

Уважаеми г-н Председател,

На сайта на община Лясковец видяхме обявени предстоящи изменения в Наредба за определянето и администрирането на местните такси и цените на услугите в Община Лясковец, касаещи премахването на таксата за детски ясли, предложено от Г-Жа Емилия Жилиева - общински съветник.

Останахме много възмутени и възразяваме срещу така направените предложения.

Ние, родителите на деца, които живеем в селата на община Лясковец се чувстваме ощетени и пренебрегнати от тези промени и изразяваме нашето несъгласие с тях поради следните причини:

1. Нашите деца различни ли са от децата на родителите живеещи в град Лясковец ?!

Ние живеещите в селата, които имаме деца в яслена възраст , дори и да искаме не бихме могли да се възползваме от тези облекчения , защото в селата детски ясли няма. Сигурно ще кажете - запишете ги в Лясковец. Тогава това обезмисля за нас предложените промени в наредбата , защото ние ще правим повече транспортни разходи от колкото таксата , която сега заплащаме в детските градини в селата.

Като родители на деца, на възраст от 3 до 7 години, записани в детски градини различни ли сме от родителите на децата до З годишна възраст ?!Не плащаме ли и ние същите данъци и такси като тях?!

2. Чувстваме се ощетени като данъкоплатци на община Лясковец.

Първо , защото в тези промени не се ограничава адресно кои деца ще ползват тази безплатна услуга - дали само деца от Община Лясковец или ще се наложи ние да издържаме и деца от други общини , които ще се запишат в детската ясла в гр. Лясковец заради безплатната услуга , при условие че самите наши деца не могат да ползват тази безплатна услуга.

Второ - не е справедливо една малка част от жителите на община Лясковец да се възползват от безплатни услуги , при условия, че всички ние си плащаме задълженията към общината и на практика ние ще издържаме чужди деца, без нашите до могат да се възползват от тази услуга.

Всички ние, се надяваме да проявите разбиране и вземете предвид нашите възражения. Всички вие, общински съветници, сте там по волята на хората от общината и смятаме , че ваше задължение е да защитавате еднакво интересите на всеки един жител на община Лясковец.

Прилагаме списък на родителите подписали това възражение:

**НЕ СЕ ПРИЕМА**

**МОТИВИ:**

 **Ясно се вижда, че всички становища и възражения са изготвени в един и същи стил, а и така представените списъци, не става ясно за както точно са се подписали тези родители. В лични разговори с някой от тях се оказа, че има хора които не са се подписвали, а в същото време фигурират. Има родители на които им е обяснено, че това са списъци за родителска среща, а има и дори имена на хора, които не са родител или настойник на дете, а просто сродник.**

 **С отмяната на таксите за детски ясли искаме да покажем на младите семейства, че и тук в нашата община нещата могат да се случват. Много бихме искали това да става с по-бързи темпове и да се отнася за всички деца, но за сега бюджета на Община Лясковец може да си позволи само това.**

**Вносител: Емилия Жилиева**